Generaliter potest dici de omnibus dominicis in quibus non est alia solemnitas quam ipsa dominica, excepta Ramis palmarum, quod quæcumque festivitas duodecim lectionum in secunda feria eveniat, semper mutabitur capitulum in ipsa dominica ad vesperas; mutato autem capitulo, postea de dominica memoria fit. § In dominicis vero in quibus historia incipitur et in eis de Septuagesima unus omnino modus est, scilicet ut, si in sabbato eveniat festum in albis aut in cappis aut cujus invitatorium in albis sit, non mutetur capitulum; si vero privata fuerit festivitas, mutabitur capitulum ad vesperas in sabbato et postea memoria de festivitate fiet. In aliis autem omnibus sabbatis extra Adventum et Quadragesimam, quæcumque festivitas duodecim lectionum eveniat, nunquam mutatur capitulum. § Item eæ tres dominicæ, videlicet prima de Adventu et Septuagesima et Quadragesima omnimodo similes sunt; in sabbatis ante quas, si evenerit festivitas in cappis aut in albis, non mutatur capitulum, sed tantum antiphona et collecta de dominica dicitur. Si autem evenerit festivitas cujus invitatorium sit in albis, mutabitur capitulum. § In sabbato autem Mediæ Quadragesimæ, quæcumque festivitas eveniat, mutabitur capitulum, sicut in Ramis palmarum. In aliis vero sabbatis Adventus et Quadragesimæ, non mutatur capitulum, si evenerit festivitas cujus invitatorium in albis sit; si autem minor fuerit, continuo mutatur. Præterea est una dominica, scilicet ea quæ Adventum præcedit, quæ habet unam solam memoriam, id est, ad matutinum propter antiphonæ et collectæ proprietatem, quæ nunquam dimittitur, quæcumque (197) festivitas in ea eveniat. Et si festum trium lectionum in ea evenerit, nihil inde fit ad matutinum nisi memoria tantum. § Sciendum autem quoniam in æstivis dominicis in quibus incipienda est historia, si evenerit festivitas duodecim lectionum, aut protelabitur ipsa inceptio historiæ usque ad sequentem dominicam et celebrabitur ipsa festivitas; aut, sit non est opportune producenda, in crastino fiet festivitas. Capitulum autem epistolæ cujuslibet non prius dicendum est donec ad vesperas in sabbato cujus in crastino legenda est. Simili modo, in paschali tempore, non prius dicitur ad missam alleluia de evangelio donec in dominica in qua legendum est ipsum evangelium.